送愿上人歸龍山省侍昭默老人
作者：釋守卓
朝代：宋

paragraphs: 我省老師未嘗病，汝行親省病老師。
汝我同門無異路，彼彼步步不相隨。
肯謂長行無伴侶，正宜念念念在茲。
我慚塞責成拘局，心雖默堂身遠離。
爾能急義重去就，身心俱往更由誰。
千里龍山不日到，歸心猶恐錫飛遲。
無病病師力奉侍，不親親者真其資。
雙溪幕阜不相遠，一往一來皆妙期。